Senatorul Adrian Țuțuianu a declarat luni că își dorește o anchetă privind sursele de finanțare ale mișcării Rezist și în ce masură membri ai acestei mișcării s-ar face vinovați de consum și trafic de droguri.

„Este un atac fără precedent pe care l-au avut unele persoane asupra preşedintelui CCR. Într-un stat de drept, preşedintele CCR trebuie să se bucure de protecţia statului, asemenea atacuri la adresa unui demnitar sunt inacceptabile. Procurorul General al României avea obligaţia să reacţioneze la fel de prompt precum au fost alte situaţii care i-au fost mai convenabile”, a declarat fostul ministru al Apărării, Adrian Ţuţuianu, în Parlament.

„Parchetul General să efectueze o anchetă privind sursele de finanțare ale mișcării Rezist pentru că au apărut pe piață foarte multe informații de acest tip.

E foarte important ca Parchetul General și DIICOT să analizeze în ce măsură anumiți membri ai acestei mișcări se fac vinovați de consum de droguri, eventual trafic de droguri.

Sunt teme care trebuie să ne preocupe și care tin de agenda publică imediată”, a declarat senatorul Adrian Țuțuianu.

Preşedintele asociaţiei Evoluţie în Instituţie, Cristian Dide, a proiectat sâmbătă nopatea mesajul ”Jos PSD” pe clădirea Parlamentului în timpul festivalului iMapp Bucharest, apoi a mers după preşedintele CCR, Valer Dorneanu, până la locuinţa acestuia, împreună cu alte câteva persoane care i-au reproşat acestuia că face politica PSD, după cum reiese dintr-un filmuleţ postat pe Facebook.